《观灯行》
清代·郁植

新年半月雨不歇，连巷春泥马蹄没。差池已过赏灯时，金尊玉管花空发。

娄东刺史趁新晴，特促然灯照夜明。珠箔舞残初见月，红窗歌转乍闻莺。

六街九陌灯光晓，海城今夜春生早。不是官衙恣宴游，为民预祝秋成好。

对景翻教忆去年，此时听雨正高眠。华灯却掩春宵寂，谁道秋来更可怜。

九月十月风雨恶，到处田畴尽萧索。卖男鬻舍仅供粮，那有馀钱更行乐？

闻说言官特疏求，减租诏下可无愁。不辞彻夜笙歌沸，及此风光乐未休。

乐事无多忧转续，书生迂愿何时足。乞取蟠螭玉九枝，携来遍照流亡屋。

作者简介：（?—1679）清江苏太仓人，字大本，号东堂。诸生，八岁应试，作《五伦论》，为吴伟业所赞赏。既长，学力益深，为王士禛所赏识。兼工诗。康熙十八年举鸿博，未应试卒。